
Praktisk oppgave, onsdag 23. november 2005 kl 0900-1800

Del 1

Peder Ås solgte en boligeiendom i Lillevik til Ole Tastad. Ole hadde planer om ombygning av en del av boligen. I forbindelse med ombygningen engasjerte han Jon Vold. Under besiktigelsen av boligen bemerket Jon en sprekk i taket mellom første og annen etasje i huset. Han antydet at årsaken til sprekken trolig var at taket ikke klarte å bære vekten av den overliggende del av bygningen, og at Ole burde få satt opp en ekstra bærevegg i første etasje eller en bærebjelke opp under taket som ble fundamentert til bakken ved hjelp av søyler. Ole var klar over sprekken da han kjøpte huset. Han ønsket ikke å sette opp en bærevegg fordi det ville sterkt redusere nytten av det aktuelle rommet. Ole spurte Jon om han kunne foreta styrkeberegninger for å finne en tilfredsstillende løsning med bærebjelke og søyler. Jon svarte at han helst overlot slikt arbeid til arkitekter og ingeniører, og at han kjente til at firmaet ByTec gjorde slikt arbeid. Han foreslo at Ole kontaktet ByTec, noe Ole gjorde. Etter at ByTec hadde utført styrkeberegninger, ga Ole Jon i oppdrag å utføre arbeidet iht. beregningene. Jon var skeptisk til styrkeberegningene, men utførte arbeidet uten å si noe til Ole.

Fem og et halvt år senere oppdaget Ole sprekkdannelser i de to søylene som holdt bærebjelken oppe. Nye styrkeberegninger foretatt av Veritas, viste at ByTec hadde underdimensjonert bærebjelken noe og at en korrekt dimensjonert bærebjelke burde vært båret oppe av fire søyler, ikke to, som ByTec hadde anbefalt. ByTec var i mellomtiden gått konkurs.

Umiddelbart etter at Ole oppdaget sprekkdannelsene, kontaktet han Jon og fortalte ham om problemene. Jon nevnte da at han hadde vært skeptisk til ByTecs styrkeberegninger.

Ole reiste krav mot Jon om at Jon for egen regning skulle utbedre manglene ved å utføre arbeid i samsvar med de nye styrkeberegningene. Jon bestred kravet. Han hadde bare hatt plikt til å utføre arbeid i samsvar med ByTecs beregninger. Det at beregningene sviktet kunne ikke danne grunnlag for noe krav mot ham. I alle fall måtte Ole dekke kostnadene med anskaffelse av ytterligere to søyler og merprisen ved en sterkere bærebjelke. Ole opprettholdt kravet. Han fremholdt at selv om en skulle komme til at det som utgangspunkt måtte gå ut over Ole at ByTecs styrkeberegninger sviktet, måtte løsningen bli en annen når Jon utførte arbeidet uten å si fra til Ole om at han var skeptisk til beregningene. Til Jons subsidiære krav om dekning av ekstrakostnader bemerket Ole at han måtte kunne innrette seg i tillit til at de arbeidene som var utført, var formålstjenlige og at det ikke ville påløpe ytterligere kostnader. Jon opprettholdt innsigelsene.

Side 2 av 4

En tid senere, da tvisten mellom Ole og Jon sto for retten, innvendte Jon også at Oles eventuelle krav var bortfalt fordi den absolutte reklamasjonsfristen på fem år i håndverkertjenesteloven (hvtjl.) § 22 (2), 2. pkt. var oversittet da reklamasjon fant sted. Ole erkjente at fristen var oversittet, men fremholdt at Jon var avskåret fra å påberope seg dette fordi han hadde innlatt seg på å drøfte realiteten i reklamasjonen. Jon opprettholdt også denne innsigelsen.

Del 2

Tidlig i juni ønsket Peder Ås å kjøpe en båt av Kirkerud Båt AS. Det gjaldt en båt som stod på utstilling i salgslokalet. Båttypen var populær, og det var flere måneders leveringstid fra fabrikk. Peder ville svært gjerne ha denne båten, og han gikk med på å betale hele kjøpesummen på 250 000 kroner med en gang. Marte Kirkerud sa det var greit, men hun måtte få ha båten i lokalet fram til midten av juli. Det passet bra for Peder, svarte han, for han hadde ikke bruk for båten før i ferien, og da slapp han å leie båtplass i mellomtiden. Kjøpesummen ble betalt dagen etter, og Peder ble straks registrert som eier i småbåtregisteret. Båten var ikke hentet da konkursen i Kirkerud Båt AS ble åpnet.

Bostyreren ville ikke levere ut båten til Peder og mente at Peder bare hadde krav på dividende av kjøpesummen. Peder gikk ikke med på dette og mente han kunne kreve båten uten å betale mer.

Bank AS hadde pant i varelageret i Kirkerud Båt AS. Banken mente at båten gikk inn i varelageret selv om det var en utstillingsmodell, og at Peder uansett måtte respektere panteretten uten hensyn til hvilke krav han hadde mot konkursboet.

Del 3

Transportsentralen drev virksomhet med veitransport av gods både innen- og utenlands. Virksomhetens motorvogner ble i 1999 pantsatt under ett iht. pantel. § 3-8 til Handelsbanken for kassakreditt på kr. 5 millioner og lån kr. 15 millioner. Panteretten var tinglyst på Transportsentralens blad i Løsøreregisteret.

I 2002 tinglyste Skillingsbanken panterett i Transportsentralens motorvogner under ett til sikkerhet for et lån på kr. 5 millioner, med prioritet etter Handelsbanken. Før lånet ble innvilget hadde Skillingsbanken henvendt seg til Handelsbanken og spurt om størrelsen på Handelsbankens pantekrav. Handelsbanken svarte i et brev datert 10. januar 2002 at ”pantet, som hefter for enhver nåværende og fremtidig forpliktelse, hefter pr. i dag for 16,5 millioner kroner”.

Vinteren 2003 hadde Transportsentralen fått store likviditetsproblemer. Kassakreditten hadde over lengre tid vært trukket opp til kredittgrensen. Etter lange forhandlinger sa Handelsbanken 

Side 3 av 4

seg villig til å utvide kassakreditten med kr. 2 millioner. På tross av dette ble Transportsentralens bo tatt under konkursbehandling sommeren 2003.

Det oppstod tvist mellom Handelsbanken og Skillingsbanken om rett til dekning av pantet, som var blitt realisert for 18 millioner kroner. Handelsbanken mente å være berettiget til dekning for hele sitt krav mot Transportsentralen som var på 17,5 millioner kroner. Skillingsbanken mente derimot at Handelsbanken bare kunne ta seg dekket for inntil 15,5 millioner kroner (restgjeld kr. 10,5 millioner på lånet og 5 millioner på kassakreditten), mens de siste 2,5 millioner kroner tilkom Skillingsbanken. Skillingsbanken viste til at kredittgivningen fra Handelsbanken vinteren 2003 ikke var nødvendig for å hindre at Handelsbanken led tap på sitt engasjement. I alle fall måtte den erklæring Handelsbanken hadde gitt til Skillingsbanken i 2002 medføre at Handelsbanken var avskåret fra å kreve dekning foran Skillingsbanken med høyere beløp enn 16,5 millioner kroner.

Handelsbanken, som kjente til Skillingsbankens panterett da kassakreditten ble utvidet vinteren 2003, bestred Skillingsbankens innsigelser. Handelsbanken hevdet prinsipalt at den hadde opplåningsrett uten hensyn til de konkrete forholdene da kassakreditten ble utvidet. Subsidiært måtte Handelsbanken ha opplåningsrett i et tilfelle som det foreliggende, hvor det på tidspunktet for utvidelsen av kassakreditten var usikkert hvilken verdi motorvognpantet ville ha ved eventuell realisasjon. Handelsbanken kunne derfor ikke vite at pantet var tilstrekkelig til å dekke eldre krav. Innvilgelsen av tilleggskreditt var imidlertid hovedsakelig grunnet på ønsket om å bidra til å hjelpe en lokal næringsdrivende med mange ansatte til å overvinne sine økonomiske problemer. Dette aktverdige formålet måtte uansett medføre at Handelsbanken kunne kreve dekning også for tilleggskreditten. Erklæringen fra 2002 kunne ikke være til hinder for dette. Skillingsbanken opprettholdt sine innsigelser. 

Del 4

Bygg AS drev som entreprenør innen bygg- og anleggsbransjen. Firmaet hadde i lengre tid slitt med å få endene til å møtes. Særlig en dyr rettssak mot Grådig AS som hadde endt med tap, hadde sendt bedriften mot stupet. Bedriften hadde bl.a. ikke likvide midler til å betale kravet fra Grådig AS på kr. 2 millioner som var fastslått i den nå rettskraftige dommen.

Bygg AS hadde på denne tiden kun ett prosjekt under oppføring, men håpet til gjengjeld at dette skulle bli innbringende. Prosjektet omhandlet oppføring av en rekke eneboliger i et byggefelt i utkanten av Lillevik sentrum.

Marte Kirkerud hadde inngått avtale med Bygg AS om kjøp av en enebolig i det aktuelle boligområdet. Da boligen var ferdig, innbetalte hun kjøpesummen, kr. 1,8 millioner, til Meglerfirmaet AS. Den uerfarne megler Hans Tastad unnlot imidlertid å sende skjøtet på eiendommen til tinglysning, men sendte i stedet skjøtet til Marte med beskjed om at hun selv måtte besørge tinglysning. Kjøpesummen ble samtidig utbetalt til Bygg AS, selv om grunnbokshjemmelen ennå ikke var overført til Marte. Marte tenkte hun skulle ordne tinglysning så snart hun kom hjem fra en tre ukers sydenferie som hun skulle reise på dagen etter. 

Side 4 av 4

I mellomtiden var Grådig AS gått lei av å vente på pengene sine, og krevde utlegg i boligen som var solgt fra Bygg AS til Marte Kirkerud. Marte motsatte seg utlegg. Hun viste til at det fremgikk av sakens dokumenter at Grådig AS kjente til de reelle eierforhold. For det annet hevdet Marte at utlegget i hvert fall ikke kunne tinglyses, da hun ikke hadde grunnbokshjemmel til eiendommen, og hjemmelshaver Bygg AS ikke hadde samtykket til tinglysning.

Tromsø, 23. november 2005

Stig H. Solheim

Eksamensleder

Teoretisk oppgave nr 1, fredag 25. november 2005 kl 0900-1500

Forfall i pengekravsforhold.

Tromsø, 25. november 2005

Stig H. Solheim

Eksamensleder

Teoretisk oppgave nr 2, mandag 28. november 2005 kl 0900-1500

Dekningsloven § 5-9.

Tromsø, 28. november 2005

Stig H. Solheim

Eksamensleder

Teoretisk oppgave nr 3, tirsdag 29. november 2005 kl 0900-1500

Den rettskildemessige betydningen av avtaler.

Tromsø, 29. november 2005

Stig H. Solheim

Eksamensleder

Sensuren faller onsdag 18. januar 2006. Kandidatene kan få opplysning om sine eksamensresultater og tidspunkt for muntlig fra kl 1800-1900 på telefon 77 64 45 93. Kandidatnummer må oppgis. Det vil også bli hengt opp oppslag på inngangsdøra til fakultetet, plan 2. 

Muntlig eksamen finner sted torsdag 19. januar 2006. Begrunnelse for sensurvedtaket blir gitt i forbindelse med muntlig eksamen.

